Tanja Hüberli
D Tanja Hüberli (* 27. Augschte 1992 z Ryycheburg) isch e Schwyzer Volleyball- un Beachvolleyballspiileri.

Karriere 
D Hüberli het iri Karriere as Halle-Volleyballeri bim VBC March aagfange. Derno het si d Mittelblockeri bim Drittligischt VBC Pfäffike gspiilt. Anne 2008 isch si vun Eerschtligischt TSV Jona verpfliichtet woore. Um des Zyt het si au fir d U19-Nazionaalmannschaft vu dr Schwyz gspiilt. 2010/11 het d Hüberli bim VBC Voléro Züri gspiilt, derno isch si zum Beach-Volleybll gwägslet.

D Hüberli isch 2010 Schwyzer Vizemaischteri im Beach-Volleyball vu dr U21 woore. Im nälige Joor isch si mit dr Ines Egger bi dr U19-Wältmaischterschaft z Porto derbyy gsii un isch uf dr nyynt Rang chuu. 2012 het si mit dr Marlen Brunner bim Grand Slam z Gstaad zum eerschte Mool e Turnier vu dr FIVB World Tour gspiilt. Mit dr Fabienne Geiger isch si Nyynti vu dr U23-Europamaischterschaft z Assen woore. Derzue isch si uf dr fimft Blatz bi dr nazionaale Maischterschaft chuu un isch bi dr Studänte-Wältmaischterschaft z Brasilie derbyy gsii. Vu 2013 bis 2015 het d Hüberli e Duo bildet mit dr Tanja Goricanec. Mit ire zäme isch si 2013 Schwyzermaischteri woore. As Beschtresultat uf dr Welttour sin Goricanec/Hüberli bim Grand Slam z Moskau uf dr fimft Blatz chuu. Mit dr Sarah Leemann isch d Hüberli uf dr nyynt Rang vu dr U23-EM z Mysłowice chuu. Bi dr WM z Stare Jabłonki sin Goricanec/Hüberli drotz eme Siig iber d Tschechene Bonnerová/Hermannová no dr Vorrundi uusgschide. 2014 sin si uf Sardinie Vizeeuropamaischterne wore. Syter anne spiilt d Hüberli an dr Syte vu dr Nina Betschart. Betschart/Hüberli hän 2016 s CEV Satellite Turnier z Baden gwunne un sin Dritti bim FIVB Major Turnier z Klagenfurt wore. 2017 sin si bim FIVB 5-Stäärn Turnier z Poreč Dritti wore.

Aafangs Augschte 2020 het d Hüberli mit dr Isabel Schneider z Düsseldorf s zwait Top-Teams-Turnier vu dr dytsche Comdirect Beach Tour gwunne. Anne 2021 sin d Nina Betschart un d Tanja Hüberli bi dr Olympische Spiil z Tokio derby gsii un sin gege iri Landsfraue Joana Heidrich un Anouk Vergé-Dépré im Achtelfinal uusgschide. Derno sin si z Wien Europamaischterne wore.

Weblink

Fueßnote 

Beachvolleyballspiiler
Volleyballspiiler
Sportler (Schwiiz)
Europameischter
Schwiizer Meischter
Schwiizer
Läbigi Person
Frau